## La Fe es consolida com a líder a Espanya en nombre de trasplantaments de cor realitzats

*** L’Hospital La Fe ha realitzat un total de 1.097 trasplantaments de cor des de l’any 1987 que va començar amb esta activitat
* El conseller de Sanitat, Marciano Gómez, ha destacat “el nivell d’excel·lència dels professionals de la xarxa de coordinació de trasplantaments de la Comunitat Valenciana en aconseguir esta fita”**

L’Hospital Universitari i Politècnic La Fe ha realitzat el trasplantament de cor número 1.097 des que la Unitat de Cirurgia i Trasplantament d’este centre realitzara el primer trasplantament cardíac en novembre de 1987. D’esta manera, es convertix en l’hospital que més trasplantaments de cor ha realitzat de tot el país, inclosos trasplantaments de cor en adults, població pediàtrica i trasplantaments simultanis que poden incloure cor, pulmó i renyó, segons dades de l’ONT, Organització Nacional de Trasplantaments.

El conseller de Sanitat, Marciano Gómez, ha sigut l’encarregat d’inaugurar la jornada de commemoració per superar els mil trasplantaments, en la qual ha destacat el nivell d’excel·lència dels professionals de la xarxa de coordinació de trasplantaments de la Comunitat Valenciana, “perquè gràcies a la seua professionalitat, esforç i excel·lència han pogut aconseguir esta fita i situar la Comunitat Valenciana en l’avantguarda i el lideratge de l’activitat de trasplantaments de cor”.

De la mateixa manera, Marciano Gómez ha subratllat que “este èxit no hauria sigut possible sense la generositat dels que han decidit donar els seus òrgans per a donar vida, així com la de les seues famílies, que en els moments més difícils han optat per este gest tan altruista. Gràcies a ells, moltes persones han aconseguit salvar-se o millorar la seua qualitat de vida”.

En este sentit, el conseller ha recordat que “en 2024 es va produir un rècord històric, tant de donació com de trasplantaments en la Comunitat Valenciana, amb 305 donacions, la qual cosa suposa un increment de l’11,3 % respecte a l’any anterior. I seguim amb la mateixa trajectòria, perquè des que va començar l’any, fins a este mes de setembre, ja s’han registrat 242 donants d’òrgans”.

Per la seua banda, el coordinador autonòmic de Trasplantaments, Rafael Badenes, que també ha estat present en l’esdeveniment, ha assenyalat que “esta ingent activitat ha sigut possible gràcies a la donació generosa i altruista dels donants que ens han permés aconseguir estes xifres en trasplantament cardíac. A més, la Comunitat Valenciana se situa deu punts per damunt de la mitjana nacional en donacions”.

La trobada ha reunit especialistes en actiu, com el cap de Cirurgia Cardíaca de La Fe, Juan Martínez León; el responsable de la Unitat d’Insuficiència Cardíaca i Trasplantament del Servici de Cardiologia de La Fe, Luis Almenar, així com professionals del Servici ja jubilats i representants de l’Associació Valenciana de Trasplantats de Cor i Pulmó (Avatcor), com a mostra del reconeixement col·lectiu a la trajectòria del programa de trasplantament cardíac iniciat en La Fe fa més de tres dècades.

Així mateix, en la jornada han participat pacients que han sigut trasplantats de cor per a explicar de primera mà les seues vivències, des del moment en què entren en el programa per a rebre un òrgan i com és el dia a dia després de comptar amb un nou cor.

De fet, Emilio Badimón, pacient de La Fe i nou president d’Avatcor, ha explicat que quan només li donaven pocs anys de vida, va rebre el cor d’un donant, “fa ja 19 anys, i des de llavors vaig poder continuar treballant i, encara que ara ja estic jubilat, continue caminant per les muntanyes del meu poble i tinc una vida relativament normal; això sí, amb medicació diària, però molt feliç de poder continuar amb la meua vida”.

D’altra banda, han participat els professionals que històricament han estat vinculats a este programa de trasplantaments per a exposar els principals avanços en esta matèria i també les noves alternatives per a l’obtenció de donants.

**Trasplantaments d’òrgans en la Comunitat Valenciana**

Durant l’any 2024, els hospitals de la Comunitat Valenciana que compten amb equips de trasplantaments van realitzar un total de 696 trasplantaments d’òrgans, un 14,3 % més que en l’exercici anterior.

El conseller de Sanitat ha indicat que les bones xifres reflectixen l’eficiència del Sistema Sanitari valencià. De fet, “un ciutadà de la Comunitat Valenciana té quasi el tiple de probabilitats d’aconseguir un trasplantament que la mitjana europea i el 95 % dels valencians que en necessiten un el reben, mentres que en la resta del món només es cobrixen les necessitats del 10 % de la població”.

**La Fe, líder en trasplantaments a Espanya**

Quant a l’activitat trasplantadora de La Fe, va més enllà del trasplantament de cor. En 2023, l’hospital va superar els 1.000 trasplantaments de cor, 1.000 de pulmó i 3.000 de fetge. A més, els seus equips duen a terme complexos procediments combinats, com ara el trasplantament cardiopulmonar, hepatorenal o pàncrees-renyó.

Segons l’informe anual de l’Organització Nacional de Trasplantaments (ONT) i el Ministeri de Sanitat, La Fe va ser en 2024 l’hospital espanyol que més trasplantaments d’òrgans va realitzar en nombres absoluts, amb un total de 395 intervencions.

Detalladament, l’hospital va liderar l’activitat nacional en trasplantaments cardíacs (47, un 35 % més que l’any anterior) i en trasplantaments hepàtics (105). També va batre el seu propi rècord en trasplantaments pulmonars (100, un 35 % més), i es va situar com a tercer centre en el rànquing nacional. A més, va realitzar 136 trasplantaments renals (un 10 % més) i 7 de pàncrees.

El gerent de La Fe, José Luis Poveda, ha subratllat “la importància del treball multidisciplinari i la innovació constant per a mantindre els resultats en nivells d’excel·lència”.

Fecha: 19/09/2025